Štvordňový pracovný týždeň a s tým súvisiaci pokles základného platu minimálne o 8 percent. Toto od začiatku nového roka čaká väčšinu zamestnancov košického U.S. Steelu. V piatok o tom informoval zamestnancov železiarenský viceprezident Martin Pitorák.
KOŠICE. Lacná čínska oceľ predávaná pod svoje výrobné náklady už zasiahla aj košické železiarne.
Hoci koniec kalendárneho roka nikdy nebol v znamení rekordov pri využití výrobných zariadení v železiarňach, aktuálne čísla sa už približujú tým v krízovom roku 2009.
Kým bežne sa v železiarňach uskutoční zhruba 80 tavieb, teraz ich je naplánovaných sotva polovica.
Aj preto si odborári po počiatočnom nesúhlase s návrhom obmedziť výrobu sadli za rokovací stôl s vedením spoločnosti. Vedenie spoločnosti to nekomentovalo.
"Našich zamestnancov informujeme o výsledkoch rokovaní s odborármi predovšetkým prostredníctvom internej komunikácie," povedal nám riaditeľ odboru vonkajších vzťahov Jána Bača.